
Ներածություն. 

Ծրագրի նպատակը, հիմնախնդիրները և բովանդակությունը 


«Խոշտանգման և վատ վերաբերմունքի այլ դրսևորումների քրեականացման, կանխման, արդյունավետ քննության և հետապնդման օրենսդրական և իրավակիրառ մեխանիզմների կատարելագործումը» Ծրագրի նպատակն է նպաստել խոշտանգման արգելքի իրացմանը՝ խոշտանգում և վատ վերաբերմունքի այլ դրսևորում հանդիսացող արարքները (գործողությունները կամ անգործությունը) միջազգային չափորոշիչներին համապատասխան՝ քրեական օրենսգրքում նկարագրելու և դատական և այլ իրավակիրառական պրակտիկայում դրանց կանխման, բացահայտման, արդյունավետ քննության և հետապնդման մեխանիզմներ ներդնելու կամ դրանք կատարելագործելու միջոցով:

Ծրագրի հիմնախնդիրներն են` ապահովել հռչակված նպատակի իրագործման այնպիսի արդյունավետ մեխանիզմների ներդրումն ու գործարկումը, որոնք կարտացոլեն Միավորված ազգերի կազմակերպության (այսուհետ՝ ՄԱԿ) «Խոշտանգումների և այլ դաժան, անմարդկային կամ նվաստացնող վերաբերմունքի ու պատժի դեմ» 1984թ. դեկտեմբերի 10-ի կոնվենցիայի (այսուհետ՝ ՄԱԿ-ի Կոնվենցիա),  Մարդու իրավունքների և հիմնարար ազատությունների պաշտպանության մասին Եվրոպական կոնվենցիայի (այսուհետ՝ ՄԻԵԿ), Հայաստանի Հանրապետության կողմից վավերացված այլ միջազգային պայմանագրերի պահանջները՝ ինչպես որ դրանք մեկնաբանվել են վերպետական դատական և ոչ դատական մարմինների, առաջին հերթին՝ ՄԱԿ-ի Խոշտանգումների դեմ կոմիտեի (այսուհետ՝ ԽԴԿ), Մարդու իրավունքների Եվրոպական դատարանի (այսուհետ՝ ՄԻԵԴ կամ Եվրոպական դատարան), Եվրոպայի խորհրդի Խոշտանգումների կանխարգելման կոմիտեի (այսուհետ՝ ԽԿԿ) կողմից, ինչպես նաև՝ առանձին բարձրագույն ազգային դատարանների լավագույն փորձի մեջ և հեղինակավոր միջազգային փորձագետների աշխատանքներում: 

Վերը նշված աղբյուրների ներքո ձևավորված չափորոշիչների և Հայաստանի Հանրապետության՝ այս ոլորտում առկա միջազգայնորեն և ազգային մակարդակով արձանագրված խնդրահարույց իրավիճակի համենատության հիման վրա արվել են Հայաստանի Հանրապետության օրենսդրական և իրավակիրառական, առաջին հերթին՝ դատական և դատախազա-քննչական փորձի, կատարելագործմանն ուղղված կոնկրետ առաջարկներ: 

Խնդիրների ընտրության և դրանց լուծման ուղիները մշակելիս, փորձ է արվել ներկայացնել դրանք ըստ ՄԻԵԴ կողմից ՄԻԵԿ 3-րդ հոդվածի ներքո անդամ-պետությունների ստանձնած միջազգային պարտավորությունների: Այդ պարտավորություններն ընդհանուր առմամբ, հետևյալն են,.

1. Նեգատիվ՝ զերծ մնալ խոշտանգումներից և այլ վատ վերաբերմունքից. 

2. Պոզիտիվ՝ քրեականացնել խոշտանգման և այլ վատ վերաբերմունքի բոլոր ձևերը՝ ընդունելով խոշտանգման[footnoteRef:1] արգելքի erga omnes բացարձակ սկզբունք լինելու հանգամանքը (մասնավորապես՝ առաջին հերթին, թույլ չտալով քրեական պատասխանատվությունը բացառող հանգամանքների օրենսդրական ամրագրում այս գործերով). [1:  «Խոշտանգում» եզրույթը հետագա շարադրանքում օգտագործվում է ըստ համատեքստի՝ ներառելով նաև այլ վատ վերաբերմունքի դրսևորումները ևս:] 


3. Պոզիտիվ՝ կանխել խոշտանգման և այլ վատ վերաբերմունքի վտանգի նյութականացումը, որը պետությանը հայտնի էր կամ պետք է հայտնի լիներ տվյալ հանգամանքներում, ներառյալ՝ խոշտանգմամբ ձեռք բերված ապացույցներն անթույլատրելի ճանաչելը.

4. Պոզիտիվ՝ նշված վտանգի պնդվող կամ առերևույթ առկա նյութականացման դեպքում կատարել խոշտանգման մասին հայտարարությունների առթիվ մեղավոր անձնաց հայտնաբերելու ողջամիտ հեռանկար ապահովող՝ արդյունավետ և անկախ քննություն. 

5. Պոզիտիվ՝ խոշտանգման մասին հայտարարությունների քննության արդյունքում հայտնաբերված մեղավոր անձանց նկատմամբ նշանակել և ի կատար ածել բավականաչափ զսպող, արդյունավետ և համաչափ պատիժներ:

Այս պարտավորություններից յուրաքանչյուրը սերտորեն կապված է մյուս բոլորի հետ: Օրինակ՝ խոշտանգում կազմող գործողությունների ոչ պատշաճ որակումը անխուսափելիորեն ազդում է քննության արդյունավետության, և ամեն դեպքում՝ նշանակվող պատժի անխուսափելիության վրա, քանի որ պետք է ապահովվի նաև իրավական որոշակիության և «պատասխանատվություն միայն օրենքի խախտման դիմաց» սկզբունքների իրագործումը (ՄԻԵԿ 7-րդ հոդված): Կամ՝ մեղավորներին չպատժելը, խոշտանգմամբ ձեռք բերված ապացույցները մեղադրական դատավճռում օգտագործելը ինքնին չի նպաստում կանխման պոզիտիվ պարտավորության կատարմանը, այլ հակառակը՝ պաշտոնատար անձանց մոտ ստեղծում է անպատիժ մնալով, ցանկացած եղանակով, այդ թվում՝ նոր հանցագործություն կատարելու գնով (ի դեմս 3-րդ հոդվածի խախտման) «գործեր բացահայտելու» մղում: 

Այսպիսով, խնդրահարույց դաշտն ամբողջովին կարգավորելու համար սույն Ծրագիրը չէր կարող սահմանափակվել միայն օրենսդրական, կամ միայն իրավակիրառական բնույթի առաջարկներ մշակելով: Խոշտանգման արգելքի ապահովման խնդրին անհրաժեշտ էր տալ միասնական լուծում՝ թեˊ օրենսդրական, և թե՝ իրավակիրառ, մասնավորապաս՝ դատական պրակտիկայի մակարդակով: 

Վերոգրյալից ելնելով, Ծրագիրն իրականացվեց երկու խումբ գործողությունների միջոցով. 1) «Խոշտանգումների դեմ պայքարում անհրաժեշտ օրենսդրական բարեփոխումների փաթեթի» (այսուհետ՝ «Օրենսդրական փաթեթ») մշակում, և 2) «Խոշտանգումների դեմ պայքարի ուղղությամբ ՀՀ միջազգային պարտավորությունները կատարելու վերաբերյալ Դատական ուղեցույցի» (այսուհետ՝ «Դատական ուղեցույց») մշակում:

Օրենսդրական փաթեթի մեջ ընդգրկված են կոնկրետ օրենսդրական նախաձեռնությունների առաջարկներն ու դրանց հիմնավորումները՝ կապված ՀՀ քրեական օրենսգրքի (այսուհետ՝ ՔՕ), ՀՀ քրեական դատավարության օրենսգրքի (այսուհետ՝ ՔԴՕ), ՀՀ քրեակատարողական օրենսգրքի (այսուհետ՝ ՔԿՕ), այլ օրենքների, ինչպես նաև՝ ենթաօրենսդրական ակտերի բարեփոխման հետ: Դատական ուղեցույցում, դարձյալ միջազգային չափորոշիչների համադրելի վերլուծության հիման վրա, առաջարկվում են կոնկրետ գործողություններ, որոնք պետք է իրականացվեն դատարանների կողմից քրեական դատավարության տարբեր փուլերում, մասնավորապես, այն դեպքերում, երբ՝
գործի դատական քննության ժամանակ միջնորդություն է արվում խոշտանգման[footnoteRef:2] հիմքով ապացույցն անթույլատրելի ճանաչելու մասին, [2:  Այսուհետ՝ «խոշտանգում» եզրույթի ներքո, եթե այլ բան ուղղակիորեն չի բխում համատեքստից, ի նկատի են ունեցվում վատ վերաբերմունքի մյուս դրսևորումները, այն է՝ անմարդկային և արժանապատվությունը նսեմացնող վերաբերմունքը ևˊս: ] 

դատարանին է բողոքարկվում խոշտանգման ենթադրյալ փաստի առթիվ քրեական գործի հարուցումը մերժելու մասին որոշումը կամ հարուցված քրեական գործը կարճելու/քրեական հետապնդումը դադարեցնելու մասին որոշումը,
ինչպես նաև՝
երբ քրեական գործը խոշտանգման մեղադրանքով քննվում է դատարանում: 

Քանի որ դատարաններն են իրավունքի պաշտպանության ազգային միջոցները, ապա Դատական ուղեցույցում ներկայացվում է միջազգային չափորոշիչների համաձայն ՀՀ ունեցած պարտավորությունների ամբողջական ցիկլը՝ խոշտանգումների վտանգը նյութականանալու կանխումից սկսած մինչև խոշտանգման համար մեղավոր ճանաչված անձանց նկատմամբ արդյունավետ, զսպող և համաչափ պատիժ նշանակելը և ի կատար ածելը, ինչպես նաև խոշտանգման զոհերին հատուցում տալը:
 
Առաջարկվում է նաև, որպեսզի դատարանները հնարավորության սահմաններում կիրառեն օրենսդրական փաթեթում զետեղված չափորոշիչները՝ մինչև դրանց ամբողջական արտացոլումը ՀՀ օրենսդրության մեջ՝ ղեկավարվելով ՀՀ Սահմանադրության 6-րդ հոդվածի 1-ին և 4-րդ մասերով նախատեսված վավերացված միջազգային պայմանագրերում առկա միջազգային նորմերի անմիջական ու գերակա ներգործության, ինչպես նաև ՀՀ Դատական օրենսգրքի 15-րդ հոդվածի 4-րդ մասով երաշխավորված ՄԻԵԴ դատական ակտերի հիմնավորումների (այդ թվում՝ մեկնաբանությունների) ՀՀ դատարանների համար պարտադիր լինելու սկզբունքներով: Մյուս կողմից, օրենսդրական նախաձեռնության սուբյեկտները կարող են Դատական ուղեցույցում տեղ գտած՝ իրավակիրառ պրակտիկայի բարելավմանն ուղղված գործնական առաջարկներն ներկայացնել, առաջադրել օրենսդրական նախաձեռնությունների տեսքով: 

